Diari Oficial de la Generalitat Valenciana


Sumari del DOGV 4857, del 06-10-2004 (2004/10649)

DECRET 181/2004, d'1 d'octubre, del Consell de la Generalitat, pel qual s'aprova el Reglament Orgànic i Funcional de la Conselleria de Justícia i Administracions Públiques.
----------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/d/2004/10/01/181/dof/vci/html**

### Dades del document

Número de DOGV
:   4857

Data del DOGV
:   06-10-2004

Secció del DOGV
:   I. DISPOSICIONS GENERALS

Número del document
:   2004/10129


Data del document
:   01-10-2004

Organisme emissor
:   Conselleria de Justícia i Administracions Públiques

Tipus de document
:   Decret

Anàlisi jurídica

 Descriptors 

:   * Conselleria Justícia i Administracions Públiques
    * reglament intern
    * legislació
    * administració regional
    * organització administrativa

DECRET 181/2004, d'1 d'octubre, del Consell de la Generalitat, pel qual s'aprova el Reglament Orgànic i Funcional de la Conselleria de Justícia i Administracions Públiques. [2004/X10057]
  
El Decret 131/2004, de 27 d'agost, del Consell de la Generalitat, determina el nombre i la denominació de les conselleries amb competències executives en què s'organitza l'administració de la Generalitat, entre les quals és la Conselleria de Justícia i Administracions Públiques.
  
El Decret 8/2004, de 3 de setembre, del president de la Generalitat, assigna a la Conselleria de Justícia i Administracions Públiques les competències en matèria de justícia, funció pública, situacions d'emergència, interior, administració local, col·legis professionals, gestió de la Unitat del Cos Nacional de Policia adscrita a la Comunitat Valenciana, associacions, fundacions, registres i notariat, consultes populars i electorals.
  
D'altra banda, el Decret 133/2004, de 3 de setembre, del Consell de la Generalitat, pel qual s'establix l'estructura orgànica de la Presidència i de les conselleries de l'administració de la Generalitat, ve a determinar, en el títol III, l'estructura organitzativa bàsica de la Conselleria de Justícia i Administracions Públiques, que altera l'actual organigrama. El mateix decret, en la disposició final primera, fixa un termini d'un mes, perquè el Consell de la Generalitat aprove els reglaments orgànics i funcionals de les conselleries afectades per la reestructuració.
  
Tal i com s'ha indicat, la nova estructura orgànica afecta el vigent Reglament Orgànic i Funcional de la Conselleria de Justícia i Administracions Públiques, aprovat per Decret 113/2003, d'11 de juliol, del Consell de la Generalitat en haver modificat l'adscripció de les delegacions del Consell a Alacant, Castelló i València, i de la Subdelegació del Consell a Elx, que passen d'esta Conselleria a la Presidència de la Generalitat.
  
Segons el que s'ha exposat, cal l'aprovació d'un nou Reglament Orgànic i Funcional de la Conselleria de Justícia i Administracions Públiques que, adaptat al nou organigrama, determine les funcions que s'atribuïxen als òrgans superiors i als centres directius que la componen i, també, a les unitats administratives de rang superior que s'hi adscriuen.
  
Per tot el susdit, de conformitat amb el que establixen els articles 35.f) i 70 de la Llei 5/1983, de 30 de desembre, de Govern Valencià, modificada per Llei 1/2002, de 26 de febrer, a proposta del conseller de Justícia i Administracions Públiques, i després de la deliberació del Consell de la Generalitat, en la reunió del dia 1 d'octubre de 2004
  
DECRETE
  
Títol I
  
Disposicions generals
  
Article 1
  
La Conselleria de Justícia i Administracions Públiques és el departament del Consell de la Generalitat al qual correspon d'exercir les competències en matèria de justícia, funció pública, modernització i gestió de qualitat i inspecció de servicis, situacions d'emergència, interior, gestió de la Unitat del Cos Nacional de la Policia adscrita a la Comunitat Valenciana, administració local, col·legis professionals, associacions, fundacions, registres i notariat, consultes populars i electorals.
  
Article 2
  
Sota la dependència del conseller, la Conselleria de Justícia i Administracions Públiques està integrada pels òrgans superiors i centres directius següents:
  
- Secretaria Autonòmica de Justícia i Interior.
  
- Secretaria Autonòmica d'Administracions Públiques.
  
- Sotssecretaria.
  
- Direcció General de Justícia.
  
- Direcció General d'Interior.
  
- Direcció General d'Administració Autonòmica.
  
- Direcció General d'Administració Local.
  
Article 3
  
1. El Consell de Direcció és l'òrgan col·legiat d'assessorament i assistència al conseller en l'elaboració, coordinació i execució del programa d'actuacions del departament.
  
Sota la presidència del conseller, el Consell de Direcció està integrat pels titulars de les secretaries autonòmiques, de la Sotssecretaria, de les direccions generals i de la Direcció del Gabinet del Conseller. El titular de la Direcció del Gabinet del Conseller es farà càrrec de la secretaria del Consell.
  
2. A les sessions del Consell de Direcció podran assistir els responsables de les unitats administratives i, també, aquelles persones al servici del departament que el conseller estime oportú.
  
Article 4
  
En els casos d'absència o malaltia del titular del departament, serà d'aplicació el que disposa l'apartat i) de l'article 16 de la Llei de Govern Valencià.
  
Fins que no se'n resolga la substitució, les funcions d'aquell o aquella com a titular del departament seran exercides temporalment pels titulars de les secretaries autonòmiques, a excepció de les que li corresponen com a membre del Consell de la Generalitat, segons l'orde de prelació previst en l'article 25 del Decret 133/2004, de 3 de setembre, del Consell de la Generalitat, pel qual s'establix l'estructura orgànica de la Presidència i de les conselleries de l'administració de la Generalitat.
  
Esta orde serà d'aplicació, igualment, a l'efecte de la substitució, per a les secretaries autonòmiques, sotssecretaria i direccions generals.
  
Tot açò establit en els paràgrafs anteriors s'entén sense perjuí del que, si escau, dispose el conseller mitjançant resolució.
  
Article 5
  
El nivell administratiu està constituït per totes les unitats o òrgans d'esta naturalesa dependents directament dels òrgans superiors i del nivell directiu del departament.
  
Títol II
  
De l'estructura i funcions dels òrgans
  
superiors i del nivell directiu
  
Capítol I
  
Del conseller
  
Article 6
  
El conseller de Justícia i Administracions Públiques és l'òrgan jeràrquic superior del departament i exercix totes les atribucions conferides per la Llei de Govern Valencià, i qualsevol altra que li atorgue l'ordenament jurídic, en l'àmbit competencial assignat a la Conselleria de Justícia i Administracions Públiques.
  
El conseller, sota l'autoritat superior del Consell de la Generalitat, assumix la representació orgànica de la Conselleria de Justícia i Administracions Públiques davant totes les institucions públiques i privades.
  
Article 7
  
El Gabinet del Conseller és la unitat de suport, assessorament i assistència immediata al titular del departament, de qui depén directament.
  
El Gabinet del Conseller té al seu càrrec el manteniment de les relacions del conseller amb els alts òrgans i institucions de la Generalitat, de l'estat i de les altres administracions públiques. També té al seu càrrec les relacions informatives i amb els mitjans de comunicació i el desplegament de totes les funcions que li encomane el conseller.
  
CAPÍTOL II
  
De les secretaries autonòmiques
  
Article 8
  
1. Les secretaries autonòmiques, sota la dependència del conseller i, de conformitat amb el que disposa l'article 74 de la Llei de Govern Valencià, dirigixen i coordinen els centres directius i les unitats administratives integrades que s'hi adscriuen sota la seua dependència.
  
2. Els correspon d'impulsar i coordinar la consecució dels programes i l'execució dels projectes que exercisquen els centres directius que estiguen sota la seua dependència, i controlar i supervisar el compliment dels objectius.
  
3. Els correspon, igualment, resoldre els recursos que s'interposen contra les resolucions dels centres directius que estiguen sota la seua dependència i els actes dels quals no esgoten la via administrativa.
  
Secció primera
  
De la Secretaria Autonòmica de Justícia i Interior
  
Article 9
  
La Secretaria Autonòmica de Justícia i Interior exercirà les competències que li atribuïxen l'article 74 de la Llei de Govern Valencià i l'article 8 del present Reglament, en matèria de justícia, situacions d'emergència i protecció civil, interior, gestió de la Unitat del Cos Nacional de Policia adscrita a la Comunitat Valenciana, col·legis professionals, associacions, fundacions, registres i notariat, consultes populars i electorals.
  
Article 10
  
La Secretaria Autonòmica de Justícia i Interior s'estructura en els centres directius següents:
  
- Direcció General de Justícia.
  
- Direcció General d'Interior.
  
Article 11
  
1. La Direcció General de Justícia, sota la dependència de la Secretaria Autonòmica de Justícia i Interior, exercix les funcions establides en l'article 76 de la Llei de Govern Valencià i la resta de les previstes en l'ordenament jurídic, respecte a les matèries següents:
  
a) En matèria de justícia li correspon:
  
- Dirigir, impulsar, coordinar i executar les competències que han sigut atribuïdes a la Generalitat, en aplicació de l'Estatut d'Autonomia i de la Llei Orgànica del Poder Judicial, en l'àmbit de l'administració de justícia.
  
- Organitzar, executar i controlar la política de la Generalitat en matèria d'atenció a la víctima del delicte i les relacions amb els òrgans judicials de la Comunitat Valenciana.
  
- Impulsar, desenvolupar i donar suport administratiu i tècnic a la Comissió de Codificació Civil Valenciana, segons el que disposa el Decret 97/2004, d'11 de juny, del Consell.
  
b) En matèria d'associacions, fundacions, col·legis professionals, registres i notariat, li correspon executar les competències que han sigut atribuïdes a la Generalitat, en aplicació de l'Estatut d'Autonomia i de les normes sectorials corresponents.
  
2. La Direcció General de Justícia s'estructura en les unitats següents:
  
- Àrea de Modernització de l'Administració de Justícia, a la qual competix la coordinació interna dels servicis i les unitats administratives que tinguen encomanades la funció de dotar de mitjans materials, informàtics i infraestructures als òrgans judicials, la supervisió dels criteris de planificació i d'execució establits i, també, la representació de la direcció general en les tasques encomanades.
  
- Àrea de Relacions amb l'Administració de Justícia, a la qual competix la coordinació interna dels servicis i les unitats administratives que tinguen encomades les relacions amb l'administració de Justícia, la gestió dels recursos humans del personal de l'administració de justícia sobre els quals es tinguen competències, l'execució de les directrius relatives al disseny de l'Oficina Judicial i la resta d'òrgans sobre els quals es tinguen competències, la gestió de l'atenció a la víctima del delicte, mitjançant les Oficines d'Atenció a les Víctimes del Delicte o altres entitats, el suport administratiu de les Comissions d'Assistència Jurídica Gratuïta, la gestió de les subvencions per a retribuir els servicis d'assistència jurídica gratuïta i d'assistència al detingut o pres i les relatives a les associacions, fundacions, col·legis professionals, registres i notariat i, també, la supervisió dels criteris de planificació i d'execució establits i la representació de la direcció general en les tasques que tinga encomanades.
  
Article 12
  
1. La Direcció General d'Interior, sota la dependència de la Secretaria Autonòmica de Justícia i interior, exercix les funcions establides en l'article 76 de la Llei de Govern Valencià i les altres previstes en l'ordenament jurídic, respecte a les matèries següents:
  
a) En matèria de protecció civil i gestió d'emergències té encomanades:
  
- La direcció i la gestió de la política de la Generalitat en matèria de protecció civil i gestió d'emergències, en el marc del que establix la Llei 9/2002, de 12 de desembre, de Protecció Civil i Gestió d'Emergències.
  
- La direcció i gestió de la comanda del Consell de Seguretat Nuclear de la Generalitat.
  
- La direcció i gestió de la participació de la Generalitat en els consorcis de bombers.
  
- La detecció i extinció dels incendis forestals i la coordinació de la vigilància dissuasòria davant el risc d'incendis.
  
b) En matèria de seguretat pública té encomanades:
  
- La direcció i gestió de la política de la Generalitat en matèria de seguretat pública.
  
- La direcció i gestió de l'Institut Valencià de Seguretat Pública, competent en la formació de les policies locals i dels servicis essencials i complementaris d'emergències.
  
- La coordinació i selecció de les policies locals a la Comunitat Valenciana.
  
- La competència en matèria d'espectacles, establiments públics i activitats recreatives, en el marc del que establix la llei.
  
c) En relació amb la Unitat del Cos Nacional de Policia, adscrita a la Comunitat Valenciana, li correspon la direcció i gestió derivades de l'acord administratiu de col·laboració subscrit entre el Ministeri de l'Interior i la Generalitat en matèria policial i l'exercici de les competències en matèria de personal dels membres de dita unitat.
  
d) Igualment, té encomanada la gestió en matèria de consultes populars i electorals i d'ajuda a les víctimes del terrorisme.
  
2. La Direcció General d'Interior s'estructura en les unitats següents:
  
- L'Àrea d'Emergències i Formació en Seguretat Pública:
  
L'Àrea d'Emergències i Formació en Seguretat Pública té atribuïdes la coordinació dels servicis i unitats adscrites en matèria de protecció civil, emergències i l'exercici de les funcions de l'Institut Valencià de Seguretat Pública, en matèria de formació dels policies locals i dels servicis essencials i complementaris d'emergències, la coordinació externa amb altres administracions públiques i la representació de la direcció general en les tasques que li encomane.
  
- L'Àrea de Seguretat Pública:
  
L'Àrea de Seguretat Pública té atribuïda la coordinació dels servicis i les unitats adscrites: la coordinació externa amb altres administracions públiques, en matèria de seguretat pública, i la representació de la direcció general en les tasques que li encomane. Igualment, durà a terme l'assistència tècnica jurídica i administrativa de la Unitat del Cos Nacional de Policia, adscrita a la Comunitat Valenciana i, també, la coordinació, gestió i tramitació dels assumptes relatius al règim de personal i mitjans de l'esmentada Unitat.
  
En matèria de seguretat pública, l'exercici de les funcions de la Direcció General en les competències de selecció i coordinació dels Cossos de la Policia Local de la Comunitat Valenciana i de policia d'espectacles, establiments públics i activitats recreatives.
  
Igualment, li correspon la gestió de les competències atribuïdes a la Generalitat en matèria de consultes populars i electorals, en el marc de la Llei Orgànica 5/1985, de 19 de juny, del Règim Electoral General, i la Llei de la Generalitat 1/1987, de 31 de març, Electoral Valenciana.
  
- La Unitat del Cos Nacional de Policia, adscrita a la Comunitat Valenciana:
  
La Unitat del Cos Nacional de Policia, adscrita a la Comunitat Valenciana, depén orgànicament del Ministeri de Justícia i Interior i funcionalment de la Conselleria d'Administració Pública i té al seu càrrec les funcions i atribucions assenyalades en l'article 38.1 de la Llei Orgànica 2/1986, de 13 de març, de Forces i Cossos de Seguretat, i contingudes en l'acord de col·laboració subscrit amb el Ministeri de Justícia i Interior, segons que establix el Reial Decret 221/1991, de 22 de febrer, i exercix el comandament, coordinació i control a través de la direcció de la Unitat.
  
Secció segona
  
De la Secretaria Autonòmica d'Administracions Públiques
  
Article 13
  
La Secretaria Autonòmica d'Administracions Públiques exercirà les competències que li atribuïxen l'article 74 de la Llei de Govern Valencià i l'article 8 del present Reglament, en matèria de funció pública, modernització i gestió de qualitat i inspecció de servicis, i administració local.
  
Article 14
  
La Secretaria Autonòmica d'Administracions Públiques s'estructura en els centres directius següents:
  
- Direcció General d'Administració Autonòmica.
  
- Direcció General d'Administració Local.
  
Article 15
  
1. La Direcció General d'Administració Autonòmica, sota la dependència de la Secretaria Autonòmica d'Administracions Públiques, exercix les funcions establides en l'article 76 de la Llei de Govern Valencià i la resta de les previstes en l'ordenament jurídic, respecte a les matèries següents:
  
a) En matèria de funció pública té encomanada la direcció, l'impuls i l'execució en matèria de personal al servici del Consell de la Generalitat i, també, la definició, implantació i supervisió del marc regulador de les relacions socials en l'àmbit de la Generalitat. Al respecte, li correspon:
  
- Elaborar els informes sobre els projectes de disposicions generals que afecten l'estructura orgànica, els mètodes de treball i de personal de les conselleries i els organismes que en depenen.
  
- L'elaboració de les relacions de llocs de treball, els procediments de reassignació d'efectius, la classificació de llocs de treball i el sistema retributiu del personal, en coordinació amb el departament competent en matèria de política pressupostària i de despesa pública.
  
- La gestió de personal i l'aplicació del règim d'incompatibilitats.
  
- L'elaboració de l'oferta d'ocupació pública i la seua execució mitjançant la gestió de les convocatòries d'accés a la funció pública valenciana, la supervisió dels criteris de planificació i d'execució establits en matèria d'oferta d'ocupació pública i, també, la provisió dels llocs de treball.
  
- Les relacions amb les centrals sindicals, les associacions professionals i els representants del personal, la participació en els òrgans de representació previstos en la Llei 9/1987, de 12 de maig, sense perjuí de la intervenció de l'òrgan competent en aquells processos de negociació que puguen tindre incidència pressupostària.
  
- L'execució de les funcions establides en la normativa vigent en matèria de prevenció de riscos laborals i atribuïdes als servicis de prevenció, en relació amb el personal de l'administració del Consell i de Justícia.
  
- La coordinació dels servicis de prevenció dels sectors docent i sanitari.
  
- La gestió, manteniment i actualització del Registre de Personal de la Generalitat i del Registre de Llocs de Treball.
  
- La realització d'estudis i la recopilació de documentació en matèries referents a l'administració i gestió pública.
  
- La formació i perfeccionament del personal al servici de la Generalitat, mitjançant la realització, coordinació o l'homologació d'activitats formatives incloses en els plans de formació de la Generalitat, sense perjuí de les competències formatives que tinguen encomanades altres conselleries i, també, la coordinació i homologació dels cursos impartits pels altres òrgans de la Generalitat o altres òrgans de l'administració pública.
  
- La planificació, organització i execució dels cursos derivats dels processos de selecció i promoció dels empleats públics de l'administració de la Generalitat.
  
- La formació i perfeccionament del personal al servici de les administracions locals, en les condicions que s'establisquen en els acords de cooperació interadministrativa que puguen aconseguir-se.
  
b) En matèria de modernització, gestió de qualitat i inspecció de servicis li correspon:
  
- La programació, coordinació i, si escau, la gestió i execució dels projectes de modernització d'interés general.
  
- La planificació i coordinació dels programes públics de la Generalitat per a la implantació d'una cultura corporativa d'excel·lència en la gestió dels servicis públics.
  
- L'impuls i coordinació dels plans i projectes de millora de les organitzacions públiques valencianes mitjançant iniciatives d'implantació de sistemes, tècniques i ferramentes de gestió de qualitat, processos de racionalització del sector públic i mesures anàlogues dirigides a una millor prestació dels servicis públics.
  
- El control i la inspecció general dels servicis, unitats i activitats de l'administració de la Generalitat, i dels organismes, entitats i empreses que en depenen, amb l'abast i contingut previstos en el Decret 236/1997, de 9 de setembre, del Govern Valencià, pel qual es regula l'exercici de la competència d'inspecció general dels servicis de l'administració valenciana.
  
2. La Direcció General d'Administració Autonòmica s'estructura en les unitats següents:
  
- Àrea de Funció Pública, a la qual competix la coordinació interna dels servicis i unitats administratives adscrites, la supervisió dels criteris de planificació i d'execució establits en matèria de provisió de llocs, gestió de personal, règim d'incompatibilitats, l'elaboració de les relacions de llocs de treball, els procediments de reassignació d'efectius, la classificació de llocs de treball, el sistema retributiu del personal i la gestió, manteniment i actualització del Registre de Personal de la Generalitat i del Registre de Llocs de Treball.
  
- Àrea de l'Institut Valencià d'Administració Pública (IVAP), a la qual competix la coordinació interna dels servicis i unitats administratives adscrites, la supervisió dels criteris de planificació i d'execució establits en matèria de formació i perfeccionament del personal, l'organització de les proves de selecció i, també, dels cursos derivats dels processos de selecció i promoció dels empleats públics.
  
- Àrea de Modernització, Gestió de Qualitat i Inspecció de Servicis, a la qual competix la coordinació interna dels servicis i unitats administratives adscrites, i la supervisió dels criteris de planificació i execució establits, en relació amb les matèries de modernització, gestió de qualitat, inspecció de servicis i prevenció de riscos laborals.
  
Article 16
  
1. La Direcció General d'Administració Local, sota la dependència de la Secretaria Autonòmica d'Administracions Públiques, exercix les funcions establides en l'article 76 de la Llei de Govern Valencià, i la resta de les previstes en l'ordenament jurídic, respecte a les matèries següents:
  
a) Gestionar i executar la política de la Generalitat en matèria d'administració local.
  
b) Col·laborar i assistir als òrgans col·legiats, dependents d'esta.
  
c) Participar, en representació de la Generalitat, en tots aquells òrgans en matèria de règim local, la norma de creació dels quals preveja una participació de la comunitat autònoma, tret que expressament estiga atribuït a un altre departament.
  
d) L'estudi, informe i resolució dels assumptes referits al règim jurídic, personal, organització, béns i servicis de les entitats locals i, també, a l'organització territorial i la coordinació, en el marc del que disposat l'Estatut d'Autonomia de la Comunitat Valenciana i la legislació sobre règim local.
  
Al respecte, li correspon:
  
- Donar assessorament jurídic a les entitats locals com a suport a la seua gestió, mitjançant l'elaboració d'informes, estudis, dictàmens, circulars, publicacions o qualsevol altra fórmula d'assistència i col·laboració.
  
- Gestionar les competències en matèria de funcionaris d'administració local amb habilitació nacional (provisió temporal, classificació de llocs, valoració dels mèrits de determinació autonòmica en els concursos per a la provisió definitiva).
  
- Gestionar, en coordinació amb l'INAP, els processos selectius per a la provisió de llocs reservats a habilitats nacionals a la Comunitat Valenciana.
  
- Designar el representant de la Generalitat en els tribunals que, per a la selecció i provisió de llocs de treball, convoque cada entitat local.
  
- Elaborar les propostes de resolució dels expedients en matèria d'administració local, en especial els relatius al règim jurídic, personal, organització, béns i servicis de les entitats locals.
  
- Estudiar i, si escau, proposar la impugnació dels actes i els acords que les entitats locals han de remetre a la Generalitat.
  
- Tramitar les declaracions d'ocupació urgent, en els procediments d'expropiació forçosa aprovats per les entitats locals de la Comunitat Valenciana.
  
- Gestionar el portal de dades CIVIS i el Registre de les Entitats Locals.
  
- Tramitar els expedients d'heràldica i vexil·lologia i assistir en les seues funcions al Consell Tècnic d'Heràldica i Vexil·lologia.
  
- Gestionar els procediments relatius a l'alteració de la denominació dels municipis.
  
- Tramitar la sol·licitud de dictamen de les corporacions locals al Consell Jurídic Consultiu.
  
- Estudiar, investigar i divulgar en matèria de règim local i organització territorial; preparar i elaborar els projectes normatius en matèria de règim local, en especial, el pacte local.
  
- Fomentar la implantació de sistemes de qualitat en l'administració local valenciana.
  
- Establir les directrius d'eficàcia i coordinació administrativa amb altres administracions públiques amb competència en règim local (diputacions provincials i administració general de l'estat).
  
- Promoure l'associacionisme municipal, i gestionar la cooperació amb els municipis valencians a través del Fons Autonòmic de Cooperació Municipal.
  
- Tramitar els procediments relatius a l'organització i demarcació territorial (alteració de termes municipals, delimitacions, replantejaments, entitats locals menors, àrees metropolitanes, demarcacions territorials).
  
2. En la Direcció General d'Administració Local s'integra l'Àrea d'Administració Local, a la qual correspon la coordinació interna dels servicis i unitats administratives que li siguen adscrites i la representació de la direcció general en les tasques que li encomane.
  
CAPÍTOL III
  
De la Sotssecretaria
  
Article 17
  
1. Sota la dependència directa del conseller, la Sotssecretaria té atribuïdes les competències i les funcions establides per l'article 75 de la Llei de Govern Valencià, les atribuïdes per altres normes i les que li encomane el conseller.
  
2. En particular, li corresponen les següents:
  
a) Dirigir i gestionar els servicis generals i dependències comunes de la conselleria.
  
b) Gestionar la tramitació i coordinació dels convenis i acords de col·laboració del departament i, també, supervisar els expedients de contractació que gestionen altres centres directius, excepte aquells respecte als quals els seus titulars tinguen delegades les facultats per a la seua celebració.
  
c) Elaborar la proposta d'avantprojecte del pressupost anual, tramitar les modificacions pressupostàries i realitzar el seguiment de l'execució del pressupost.
  
d) Dissenyar, executar i mantindre actualitzats els programes d'informació i gestió econòmica de la conselleria, tot establint les directrius per a la correcta gestió de les despeses i els ingressos i l'òptima utilització dels recursos.
  
e) Tramitar els expedients de contractació.
  
f) Gestionar les despeses de personal de la conselleria i tramitar les incidències de nòmina.
  
g) Realitzar els estudis tècnics i de dret comparat i també recopilar la documentació sobre matèries de competència de la conselleria.
  
h) Gestionar els sistemes informàtics centrals del departament.
  
i) Emetre els informes sobre els assumptes que hagen de sotmetre's al Govern Valencià, al president de la Generalitat o a altres òrgans, quan siga preceptiu o així ho dispose el conseller.
  
j) Demanar l'emissió dels informes jurídics preceptius, conforme amb el que disposen els articles 49 i 49 bis de la Llei de Govern Valencià.
  
k) Elaborar els estudis i les anàlisis relatives a la racionalització i reorganització, tant de l'estructura organitzativa de la conselleria, com dels procediments de gestió que s'hi realitzen i coordinar els treballs que en esta matèria s'elaboren pels altres òrgans o unitats del departament.
  
l) Dissenyar els sistemes d'informació tècnica i, també, elaborar, promoure i dirigir la implantació dels projectes informàtics, la creació i el manteniment de les aplicacions informàtiques i l'assessorament i suport informàtic a tots els centres de la conselleria.
  
m) Tramitar, proposar i, en general, executar els actes de gestió econòmica i administrativa que li corresponguen, dins de l'àmbit funcional del centre directiu i d'acord amb el que establixen les disposicions i instruccions dictades pels òrgans competents.
  
n) Elaborar, emetre informes i proposar disposicions sobre matèries del seu àmbit funcional, dictar resolucions, instruccions i ordres de servici en assumptes de la seua competència.
  
o) Qualsevol altra que li encomane el conseller o li conferisquen les disposicions legals.
  
Article 18
  
Adscrita a la Sotssecretaria, la Secretaria General Administrativa, de conformitat amb el que disposat l'article 79 de la Llei de Govern Valencià, és la unitat que, amb la màxima jerarquia del nivell administratiu, dóna suport a la Sotssecretaria i, sota la seua autoritat, atén la totalitat dels servicis generals de la conselleria.
  
TÍTOL III
  
De l'organització territorial
  
Article 19
  
1. Com a expressió del principi de desconcentració administrativa, la conselleria s'organitza territorialment en servicis centrals, que estenen la seua competència a tot l'àmbit de la Comunitat Valenciana, i en servicis territorials, amb competència d'àmbit provincial.
  
2. En cadascuna de les capitals de les províncies d'Alacant, Castelló i València, hi hi ha una direcció territorial, la qual actua sota la dependència orgànica de la Sotssecretaria i amb competència en el territori de la província respectiva.
  
3. Funcionalment, les direccions territorials depenen dels distints centres directius de la conselleria, segons l'índole de la matèria.
  
Article 20
  
1. Al capdavant cada direcció territorial hi ha el director o directora territorial, amb el caràcter de representant permanent de la conselleria en el seu territori respectiu.
  
2. Al director o directora territorial correspon la direcció de tots els servicis, programes i activitats que despleguen els òrgans, unitats i centres dependents o integrats en la direcció territorial. El director o directora territorial és l'òrgan de relació ordinària i regular entre les unitats, centres i dependències territorials i els servicis centrals del departament.
  
Article 21
  
1. Correspon al director o directora territorial de vetlar per l'adequat desplegament i execució de les funcions pròpies de la conselleria en el seu àmbit territorial.
  
2. El director o directora territorial exercix les funcions que li atribuïxen les disposicions vigents i aquelles que expressament li deleguen els centres directius competents.
  
Article 22
  
Per al desplegament de les seues funcions, les direccions territorials disposaran de les unitats que es determinen en el desplegament del present reglament.
  
DISPOSICIÓ DEROGATÒRIA
  
Queden derogades aquelles disposicions d'igual o inferior rang que s'oposen al present decret.
  
DISPOSICIONS FINALS
  
Primera
  
El conseller de Justícia i Administracions Públiques queda facultat per a dictar totes les disposicions que requerisca el desplegament i execució del present decret, en compliment del que disposa l'article 71 de la Llei de Govern Valencià.
  
Segona
  
El present decret entrarà en vigor l'endemà de la publicació en el Diari Oficial de la Generalitat Valenciana.
  
València, 1 d'octubre de 2004
  
El president de la Generalitat,
  
FRANCISCO CAMPS ORTIZ
  
El conseller de Justícia i Administracions Públiques,


Còpia Permalink ELI